Paterna, orgullosa de la seua Cordà Bé d'Interés Cultural Immaterial
28/01/2022

# Paterna, orgullosa de la seua Cordà Bé d'Interés Cultural Immaterial

[![Paterna, orgullosa de la seua Cordà Bé d'Interés Cultural Immaterial](/images/noticias/2022/1/7860/7860_lg.jpg)](/images/noticias/2022/1/7860/7860_lg.jpg)

28.01.2022

*   El Ple del Consell ha aprovat hui atorgar aquesta distinció a aquesta manifestació pirotècnica que forma part de la idiosincràsia dels paterners i les paterneres. A més dels reconeixements obtinguts per la Cordà, Paterna va ser declarada l'any passat Ciutat del Foc.
*   L'Alcalde Juan Antonio Sagredo ha destacat que “aquesta declaració reconeix l'especial relació de Paterna amb la pólvora i el foc, protegint i posant en valor el nostre patrimoni cultural més emblemàtic” i ha anunciat “que ja s'està treballant per a aconseguir que la Cordà siga declarada Festa d'Interés Turístic Internacional”.

La Cordà de Paterna és ja oficialment **Bé d'Interés Cultural Immaterial** de la Comunitat Valenciana després de l'aprovació d'aquesta distinció en el Ple del Consell celebrat hui, convertint-se així en la primera manifestació festiva relacionada amb la pólvora a obtindre aquesta protecció.

L'Alcalde de Paterna, Juan Antonio Sagredo ha manifestat sentir-se tremendament orgullós per aquesta declaració que _“reconeix l'especial relació de la nostra ciutat amb la pólvora i el foc i preserva tota aqueixa part immaterial d'aquest espectacle pirotècnic amb més de dos segle d'història, posant en valor una de les nostres tradicions més emblemàtiques que passa de generació en generació”._

En aquest sentit, el primer edil també ha destacat que _“aquesta declaració BICI és un pas més en la protecció, promoció i admiració d'aquesta festa”_ al mateix temps que ha afirmat que _“continuem treballant per a cuidar i enfortir nostra Cordà amb l'objectiu posat en què siga declarada Festa d'Interés Turístic Internacional”._

Per part seua, la regidora de Turisme, Cultura i Foc, Teresa Espinosa ha assenyalat que _“aquest reconeixement simbolitza un homenatge als nostres avantpassats i és fruit del treball que realitzem durant aquests últims anys al costat de les federacions i consells sectorials per a afermar a Paterna com a bressol i protectorat de la pólvora i el foc de la mà de la ‘millor Cordà del món’”._

La catalogació de la Cordà com a BICI fou sol·licitada per l'Ajuntament de Paterna al març de l'any passat i se suma a altres reconeixements obtinguts com la declaració de Festa d'Interés Turístic Nacional en 2017 i de Festa d'Interés Turístic Autonòmic en 2007.

A aquestes distincions cal afegir a més la catalogació de Paterna com Ciutat del Foc, distinció impulsada per l'equip de govern socialista a través d'una declaració institucional i aprovada per les Corts el 5 de maig de 2021.

**La Cordà de Paterna**

La Cordà de Paterna és la festa gran del municipi que cada any reuneix a prop de 350 tiradores i tiradors al carrer Major de la ciutat per a disparar més de 70.000 coets en menys de 20 minutos.

La grandiositat d'aquest espectacle de llum i so ha convertit a aquesta festa en la manifestació pirotècnica que més quantitat de pólvora crema en menys temps i al municipi de Paterna en un dels principals defensors, protectors i impulsors del sector pirotècnic autonòmic i nacional, sobretot en els moments més complicats que ha viscut aquest sector a causa de la pandèmia.

La Cordà és una festa que defineix i identifica als paterners i paterneres, que compta fins amb un himne propi amb el títol de ‘Foc, foc i foc’ i amb un “ritual” en els seus preparatius del qual formen part, entre altres manifestacions, la benedicció del foc sagrat que encén la metxa de la Cordà i el cercaviles de coets de luxe previ.

La Cordà, que passa de pares/mares a fills/as, compta a més amb figures com la del Coeter Major, el Consell Sectorial de la Cordà, una Regidoria de Foc pròpia, l'Edifici de la Cordà Pepín Damián, un Monument al Tirador i fins a unes plaques amb els números de la Cordà incrustades en el terra del carrer Major.